1989R1101 — DA — 23.04.1998 — 004.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

▼B

RÅDETS FORORDNING (EØF) Nr. 1101/89

af 27. april 1989

om strukturel sanering inden for indlandsskibsfarten

RÅDET FOR DE EUROPÆISKE FÆLLESSKABER HAR —

under henvisning til Trataten om Oprettelse af Det Europæiske Økonomiske Fællesskab, særlig artikel 75,

under henvisning til forslag fra Kommissionen ( 1 ),

under henvisning til udtalelse fra Europa-Parlamentet ( 2 ),

under henvisning til udtalelse fra Det Økonomiske og Sociale Udvalg ( 3 ), og

ud fra følgende betragtninger:

Den strukturelle tonnageoverkapacitet, der i nogen tid har været i de flåder, som anvendes på det net af sejlbare vandveje, der er indbyrdes forbundne i Belgien, Tyskland, Frankrig, Luxembourg og Nederlandene, påvirker i disse lande i høj grad transportøkonomien og især sektoren for godstransport ad sejlbare vandveje;

ifølge prognoserne vil der ikke i denne sektor i de kommende år ske en tilstrækkelig stigning i efterspørgslen til, at overkapaciteten kan opsuges; indlandsskibsfartens andel i det samlede transportmarked falder nemlig stadig som følge af de forandringer, der gradvis sker i de basisindustrier, som hovedsagelig forsynes ad vandvejen;

kun ved en ophugningsforanstaltning, der samordnes på fællesskabsplan, kan der på kort tid opnås en væsentlig reduktion af overkapaciteten, og således ske en sanering af indlandsskibsfartens strukturer;

de foranstaltninger til ophugning af fartøjer, som nogle medlemsstater gennemfører på nationalt plan, har ganske vist givet positive resultater, men de er utilstrækkelige navnlig som følge af manglende samordning af disse foranstaltninger på internationalt plan;

en fælles fremgangsmåde, der går ud på, at medlemsstaterne sammen træffer foranstaltninger til virkeliggørelse af samme målsætning, udgør en af de væsentlige betingelser for at sikre en effektiv nedsættelse af tonnageoverskuddet; med henblik herpå bør der oprettes ophugningsfonde i de medlemsstater, som særlig berøres af indlandsskibsfarten, og disse medlemsstater skal varetage forvaltningen heraf; de virksomheder, der er etableret i andre medlemsstater, men som udfører transport ad de vandveje, der er indbyrdes forbundne i de berørte medlemsstater, bør deltage i en af de oprettede ophugningsfonde;

overkapaciteten viser sig i almindelighed i alle sektorer af markedet for transport ad sejlbare vandveje; de foranstaltninger, der skal træffes, må derfor være af generel art og omfatte alle fragtskibe og skubbebåde; man kan imidlertid påtænke at undtage de fartøjer, der som følge af deres størrelse, eller fordi de udelukkende anvendes på lukkede indenlandske markeder, ikke bidrager til overkapaciteten på de ovennævnte net af sejlbare vandveje, der er indbyrdes forbundne; derimod er det vigtigt, at de private flåder, der udfører transport for egen regning, inddrages i ordningen på grund af disse flåders indflydelse på transportmarkederne;

den foruroligende økonomiske og sociale situation for sektoren for fartøjer med en dødvægt på under 450 tons og navnlig den finansielle situation og de begrænsede omskolingsmuligheder for skibsførerne kræver særlige foranstaltninger, som f.eks. specielle udnyttelseskoefficienter for flodmaterialet eller særlige saneringsforanstaltninger for de mest ramte net; i sidstnævnte tilfælde er det nødvendigt at give medlemsstaterne tilladelse til at udelukke disse fartøjer fra forordningens anvendelsesområde på betingelse af, at fartøjerne gøres til genstand for en national saneringsplan, der ikke skaber konkurrencefordrejning, og som er i overensstemmelse med Traktatens støttebestemmelser;

som følge af de grundlæggende forskelle mellem transportmarkedet for tørlaste og transportmarkedet for flydende laster er det ønskeligt, at fartøjer med tørlast og tankskibe opføres hver for sig i de enkelte fonde;

inden for rammerne af en økonomisk politik i overensstemmelse med Traktaten påhviler den strukturelle sanering af en given økonomisk sektor i første omgang virksomhederne i denne sektor; udgifterne til den ordning, der skal indføres, bør derfor afholdes af indlandsskibsfartsvirksomhederne; for at sikre, at ordningen kan komme i gang, og at den kan blive virksom fra begyndelsen, bør der imidlertid oprettes mulighed for forhåndsfinansiering fra de berørte medlemsstaters side i form af lån; som følge af virksomhedernes vanskelige økonomiske situation bør disse lån være rentefri;

i henhold til Traktatens artikel 74 søges Traktatens mål, for så vidt angår transport, nået inden for rammerne af en fælles transportpolitik; det fremgår af artikel 77, at denne politik kan omfatte støtteforanstaltninger, navnlig når disse modsvarer behovet for en samordning af transportvæsenet; Fællesskabets indsats på dette område, herunder med hensyn til støtte, skal imidlertid tage hensyn til de forskellige almindelige målsætninger i Traktatens artikel 3, især de i artikel 3, litra f), anførte vedrørende konkurrence; ligesom for støtte, som er underkastet bestemmelserne i Traktatens artikel 92 ff., må det sikres at de i nærværende forordning omhandlede foranstaltninger og deres gennemførelse ikke forvrider eller truer med at forvride konkurrencen bl.a. ved at begunstige visse virksomheder i et omfang, der er i strid med den fælles interesse; for således at give de berørte virksomheder ens konkurrencevilkår må de bidrag, der skal indbetales til ophugningsfondene, og ophugningspræmierne beregnes efter ensartede satser; det er ligeledes vigtigt, at ophugningsforanstaltningerne indledes samtidig, og at de varer lige længe og foregår under samme vilkår i alle de berørte medlemsstater;

det bør forhindres, at virkningerne af de samordnede ophugningsforanstaltninger ødelægges af, at der samtidig tages ny tonnage i brug; det forekommer nødvendigt midlertidigt at træffe foranstaltninger, der tager sigte på at bremse disse investeringer, uden at foranstaltningerne dog må føre til et fuldstændigt stop for adgang til markedet for transport ad sejlbare vandveje eller til indførelse af en kontingentering af medlemsstaternes flåder;

inden for rammerne af den planlagte ordning er det ønskeligt, at der påtænkes sociale foranstaltninger til fordel for personer, der ønsker at forlade sektoren for transport ad sejlbare vandveje eller lade sig omskole til en anden sektor;

som følge af ordningens fællesskabspræg bør beslutningerne vedrørende dens forvaltning vedtages på fællesskabsplan efter høring af medlemsstaterne og erhvervsorganisationerne for transport ad sejlbare vandveje; Kommissionen bør have beføjelser til at vedtage disse beslutninger samt til at overvåge, at de gennemføres, og at de i nærværende forordning omhandlede konkurrencevilkår opretholdes;

med henblik på at forebygge konkurrenceforvridning på de pågældende markeder og med henblik på, at den planlagte ordnings effektivitet øges, er det ønskeligt, at Schweiz vedtager lignende foranstaltninger for de dele af den schweiziske flåde, der sejler på nettet af vandveje, der er indbyrdes forbundne i de berørte medlemsstater; Schweiz har erklæret sig rede til at vedtage sådanne foranstaltninger —

UDSTEDT FØLGENDE FORORDNING: